/* KUMM/2011/0306 finali */ KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Reviżjoni tal-operazzjoni tad-dispożizzjonijiet fir-rigward ta' ħaddiema fuq dgħajjes tas-sajd li jbaħħru f'ibħra miftuħa li jinsabu fid-Direttiva 2003/88/KE KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Reviżjoni tal-operazzjoni tad-dispożizzjonijiet fir-rigward ta' ħaddiema fuq dgħajjes tas-sajd li jbaħħru f'ibħra miftuħa li jinsabu fid-Direttiva 2003/88/KE





KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Reviżjoni tal-operazzjoni tad-dispożizzjonijiet fir-rigward ta' ħaddiema fuq dgħajjes tas-sajd li jbaħħru f'ibħra miftuħa li jinsabu fid-Direttiva 2003/88/KE 1. Introduzzjoni Din il-Komunikazzjoni tirrevedi l-operazzjoni tal-Artikolu 21 tad-Direttiva 2003/88/KE tal-Parlament Ewropew u tal-Kunsill tal-4 ta' Novembru 2003 li tikkonċerna ċerti aspetti tal-organizzazzjoni tal-ħin tax-xogħol[1] (minn hawn ’il quddiem “id-Direttiva”) fir-rigward ta’ ħaddiema fuq dgħajjes tas-sajd li jbaħħru f'ibħra miftuħa li jtajru l-bandiera ta’ Stat Membru (minn hawn ’il quddiem “SFVs”), kif mitlub mill-Artikolu 25 tad-Direttiva. Id-Direttiva hija mibnija b’mod restrittiv, li jfisser li dawk id-dispożizzjonijiet li jikkonċernaw esklussivament il-ħaddiema fuq l-SFVs biss (u l-ebda ħaddiema oħra) huma analizzati. L-Artikolu 21 tad-Direttiva jeskludi l-ħaddiema fuq l-SFVs mill-ambitu tal-Artikoli 3 sa 6 u 8. Minħabba f’hekk, id-dispożizzjonijiet tad-Direttiva li tirregola l-mistrieħ ta’ kuljum, il-pawsi, il-perjodi ta’ mistrieħ kull ġimgħa, il-ħin ta’ xogħol massimu fil-ġimgħa u t-tul tax-xogħol ta’ billejl ma japplikawx għalihom. L-Artikolu 21 jistabbilixxi regoli speċifiċi li japplikaw għal tali ħaddiema fir-rigward ta': l-intitolament għal mistrieħ xieraq u l-limitazzjoni tal-ħin ta’ xogħol massimu, inklużi limiti speċifiċi ta’ ħin ta' xogħol massimu u mistrieħ minimu (il-paragragu 1 in fine , 2 u 3); l-intitolament għal mistrieħ mingħajr interruzzjoni mhux maqsum f’aktar minn żewġ perjodi, b’intervall massimu bejn żewġ perjodi konsekuttivi ta’ mistrieħ (il-paragrafu 4); il-possibbiltà li, f’ċerti kundizzjonijiet, jiġu permessi eċezzjonijiet għal-limiti stabbiliti fil-paragrafu 1, 3 u 4 (il-paragrafu 5); ix-xogħol meħtieġ għas-sigurtà immedjata tal-bastiment jew li tingħata għajnuna lill-bastimenti jew lill-persuni li jinsabu f’periklu fil-baħar (il-paragrafu 6); fl-aħħar nett, l-għażla li jiġi sinkronizzat l-intitolament tal-liv annwali mal-perjodu li fih ma jitħallewx jaħdmu l-bastimenti tas-sajd (il-paragrafu 7). Il-Kummissjoni wettqet eżami msejjes fuq it-tweġibiet li l-Istati Membri u l-imsieħba soċjali fuq livell Ewropew taw għal kwestjonarju mħejji għal dan l-għan[2]. Hija użat ukoll l-informazzjoni disponibbli minn sorsi oħrajn, bħal pereżempju r-rapporti tal-esperti indipendenti. Il-kwestjonarju kien fih 21 mistoqsija speċifika miġbura fi tliet taqsimiet dwar: (i) l-istruttura u l-organizzazzjoni tas-settur tas-sajd fil-baħar; (ii) id-dispożizzjonijiet speċifiċi li japplikaw għall-ħaddiema fuq l-SFVs stabbiliti fl-Artikolu 21 tad-Direttiva; u (iii) dispożizzjonijiet oħrajn tad-Direttiva li japplikaw għall-ħaddiema fuq l-SFVs. Is-sejbiet ewlenin huma miġbura fil-qosor fit-Taqsimiet 3 sa 9 ta’ dan id-dokument. 2. Il-Konvenzjoni tal-ILO dwar ix-Xogħol fis-Settur tas-Sajd Fl-14 ta’ Ġunju 2007, il-Konferenza Ġenerali tal-ILO adottat il-Konvenzjoni 188 dwar ix-Xogħol fis-Settur tas-Sajd (aktar 'il quddiem “ILO 188”). L-Artikoli 13 u 14 tal-Konvenzjoni fihom dispożizzjonijiet dwar “ L-Ekwipaġġ u s-Sigħat ta’ Mistrieħ ” li jirreferu għall-kwistjonijiet koperti mid-Direttiva. L-Artikolu 6 tal-ILO 188 jistqarr li: “ Xejn f’din il-Konvenzjoni ma għandu jaffettwa ebda liġi, għotja ta’ premju jew drawwa, jew kwalunkwe ftehim bejn is-sidien tal-bastimenti tas-sajd u s-sajjieda, li jiżgura kundizzjonijiet aktar favorevoli minn dawk previsti f’din il-Konvenzjoni ”. Ir-ratifika tal-ILO 188, li tirregola wkoll il-koordinazzjoni tas-sistemi tas-sigurtà soċjali, taħt il-kompetenza esklussiva tal-UE, ġiet awtorizzata minn Deċiżjoni tal-Kunsill[3]. Id-Deċiżjoni rrakkomandat ir-ratifika immedjata tal-ILO 188 mill-Istati Membri, preferibbilment qabel il-31 ta’ Diċembru 2012. Fl-1 ta’ Ġunju 2010, l-imsieħba soċjali tas-Sajd fil-Baħar SSDC bdew negozjati biex jinkorporaw l-aspetti tal-ILO 188 fil-liġi tal-UE permezz ta’ ftehim tal-imsieħba soċjali[4]. Tali ftehim, jekk jintlaħaq, jista’ jkun fih dispożizzjonijiet li jikkonċernaw l-organizzazzjoni tal-ħin tax-xogħol fuq l-SFVs. L-imsieħba soċjali esprimew il-pożizzjoni tagħhom fuq dan fit-tweġiba tagħhom għall-konsultazzjoni. L-imsieħba soċjali “ ma jixtiqux li jkun hemm bidla f’livell tal-UE, għajr dawk imdaħħla mill-Konvenzjoni tal-ILO 188 ”. 3. L-ambitu personali u materjali tal-applikazzjoni (l-ewwel subparagrafu tal-Artikolu 21.1) L-Artikolu 21 tad-Direttiva japplika għall-ħaddiema kollha fuq SFV li jtajjar il-bandiera ta’ Stat Membru. Il-kunċett ta' “ ħaddiem ” huwa limitat għal dawk li għandhom kuntratt jew relazzjoni ta’ impjieg, skont leġiżlazzjoni nazzjonali. L-Artikolu 2 jiddefinixxi “ ħin tax-xogħol ” bħala “ kwalunkwe perjodu li matulu l-ħaddiem ikun għax-xogħol, għad-dispożizzjoni ta' min jimpjegah u jwettaq l-attivitajiet jew id-doveri tiegħu, b'konformità mal-liġijiet nazzjonali u/jew prattiċi ”. L-impatt tal-leġiżlazzjoni li tikkonċerna l-ħaddiema fuq l-SFVs huwa differenti ħafna minn Stat Membru għall-ieħor. Xi Stati Membri ma għandhomx flotta tas-sajd (l-Awstrija, ir-Repubblika Ċeka, l-Ungerija, il-Lussemburgu, is-Slovakkja), filwaqt li oħrajn għandhom flotta imdaqqsa ħafna ta' SFVs. Ħames Stati Membri ma għandhom l-ebda aċċess għall-baħar. F’xi Stati Membri, l-esperjenza prattika tal-operazzjoni tal-Artikolu 21 tad-Direttiva hija limitata, minħabba li l-leġiżlazzjoni nazzjonali li tittrasponi ma tiġix applikata minħabba ta' nuqqas ta' ħaddiema u/jew bastimenti tas-sajd (l-Ungerija). Fl-aħħar nett, b'mod ġenerali, il-flotot fil-Mediterran jinkludu bastimenti iżgħar, filwaqt li fl-Atlantiku jinkludu bastimenti ikbar, u dan ibiddel ukoll is-simetrija tal-impatt. L-istima tal-impjiegi totali fis-settur tas-sajd fl-UE-27 (ikkalkulat f’ekwivalenti full-time) kien ta’ 141 110 fl-2007[5]. Bosta Stati Membri rrappurtaw nuqqas ta’ għarfien dwar in-numru eżatti ta’ sajjieda li jaħdmu fuq SFVs li jtajru l-bandiera tagħhom. Dan huwa l-aktar minħabba l-fatt li mhux il-ħaddiema kollha fuq il-bastimenti tas-sajd huma impjegati u proporzjon kbir ta’ bastimenti tas-sajd żgħar jitħaddmu minn sajjieda li jaħdmu għal rashom (eżempju tajjeb fil-Greċja fejn 16 576 sajjied minn total ta’ 17 253 huma kostali u jaħdmu b’tagħmir statiku). Barra minn hekk, is-sajd ta’ spiss huwa attività sekondarja, b’mod partikolari fis-sajd kostali ta’ skala żgħira (enfasizzat mill-Ġermanja u l-Finlandja). Fl-Isvezja, il-bastimenti mhumiex soġġetti għal rekwiżit ta’ reġistrar, li jfisser li l-informazzjoni statistika meħtieġa mhijiex disponibbli. Barra minn hekk, l-informazzjoni statistika miġbura ma tistax titqabbel bejn l-Istati Membri minħabba differenzi metodoloġiċi kbar. Pereżempju, xi Stati Membri jagħmlu stima tal-popolazzjoni tagħhom fuq il-bastimenti tas-sajd bl-użu ta’ livelli ta’ ekwipaġġ minimi korretti filwaqt li oħrajn jużaw l-istatistika tal-impjiegi jew l-informazzjoni tas-sigurtà soċjali. Il-konsegwenzi tal-klassifikazzjoni tas-sajjieda bis-sehem[6] bħala impjegati jew persuni li jaħdmu għal rashom mil-leġiżlazzjoni nazzjonali, jixirqilhom attenzjoni partikolari. Fejn is-sajjieda bis-sehem jitqiesu bħala persuni li jaħdmu għal rashom, il-leġiżlazzjoni nazzjonali li timplimenta d-Direttiva normalment ma tapplikax għalihom (din hija s-sitwazzjoni fir-Renju Unit u f’Malta). Madankollu din tapplika għas-sajjieda bis-sehem kollha li jitqiesu bħala impjegati (kif inhuma fi Franza, il-Ġermanja u Spanja). L-użu tas-sistema bis-sehem għandu ċerti konsegwenzi kuntrattwali, bħal pereżempju l-użu predominanti ta’ kuntratti b’terminu fiss biex tiġi sinkronizzata kemm jista’ jkun il-wasla tal-ħlas u/jew l-ishma mat-tul ta' żmien ta' kuntratt ta' impjieg (id-Danimarka). Barra minn hekk, din normalment hija ta' inċentiv għal sigħat twal ta' xogħol (il-Portugall). Fir-Rapport tagħha dwar l-implimentazzjoni prattika tad-Direttivi dwar is-Sigurtà u s-Saħħa fil-Post tax-Xogħol 93/103/KE (abbord il-bastimenti tas-sajd) u 92/29/KEE (trattament mediku abbord bastimenti) [7] il-Kummissjoni stqarret li “ s-sistema tal-'paga maqsuma' fuq ħafna mill-bastimenti ż-żgħar tista' twassal għal sigħat ta' xogħol itwal, aktar ħin abbord u għejja akbar . Miżuri ta' prevenzjoni effettivi probabbilment mhumiex prijorità taħt tali kundizzjonijiet u dan in-nuqqas jista' jwassal għal aktar mard u disturbi fuq il-post tax-xogħol ”. Fid-dawl tas-sitwazzjoni, xi Stati Membri jqisu li l-estensjoni tal-ambitu tar-regolament attwali dwar il-ħin tax-xogħol għas-sajjieda li jaħdmu għal rashom tista’ tgħin biex titjieb is-sitwazzjoni. Skont dawn l-Istati Membri, il-benefiċċji b’hekk ikunu ċari, billi l-ambitu tar-regolament dwar il-ħin tax-xogħol ikopri l-parti l-kbira tal-bastimenti żgħar (Malta) u s-sajjieda bis-sehem, li jirċievu trattament legali differenti fi Stati Membri differenti (Franza), skont il-klassifikazzjoni tagħhom bħala persuni li jaħdmu għal rashom jew impjegati[8]. L-ambitu tal-ILO 188 ikopri s-sajjieda li jaħdmu għal rashom u għalhekk ir-ratifika tal-Konvenzjoni mill-Istati Membri tista’ timplika l-inklużjoni tagħhom fl-ambitu tad-dispożizzjonijiet kollha jew parti minnhom dwar il-ħin tax-xogħol (kif enfasizzat minn Franza, id-Danimarka, il-Polonja u r-Renju Unit). 4. Il-limitazzjoni tal-ħin tax-xogħol u l-garanzija tal-mistrieħ (it-tieni subparagrafu tal-Artikolu 21.1) It-tieni subparagrafu tal-Artikolu 21.1 jobbliga lill-Istati Membri biex jieħdu l-miżuri meħtieġa għall-garanzija tal-mistrieħ u l-limitazzjoni tal-ħin tax-xogħol tal-ħaddiema fuq l-SFVs għal medja ta' 48 siegħa kull ġimgħa, ikkalkulati fuq perjodu ta' referenza ta' mhux aktar minn 12-il xahar. Id-dispożizzjonijiet speċifiċi li jirregolaw il-ħin tax-xogħol tal-ħaddiema fuq l-SFVs jibqgħu ġustifikati. Il-pożizzjoni tal-imsieħba soċjali hija ċara. Huma ddefendew il-ħtieġa ta’ leġiżlazzjoni speċifika dwar il-ħin tax-xogħol għas-settur. Huma jinsistu, fit-tweġiba konġunta tagħhom għall-konsultazzjoni, li “ ma jkunx xieraq li tintuża direttiva biex jiġu imposti l-istess restrizzjonijiet għall-ħin tax-xogħol kemm għall-ħaddiema fis-settur tas-sajd li jaħdmu minn fuq l-art kif ukoll dawk li jaħdmu fuq il-baħar ". Fl-opinjoni tagħhom, “ mhuwiex xieraq li wieħed jipprova jimplimenta miżuri li ma jqisux l-ispeċifiċitajiet tas-settur tagħna ". Barra minn hekk, huma jenfasizzaw li “ il-ħin tax-xogħol fuq il-bastimenti tas-sajd ma għandux ikun limitat aktar ” għaliex “ dan ma jkunx ta' benefiċċju la għall-interessi tas-sajjieda u lanqas għal dawk ta’ dawk li jimpjegaw ”. Bosta Stati Membri adottaw leġiżlazzjoni speċifika li tirregola l-ħin tax-xogħol tal-ħaddiema fuq l-SFVs, jew taħt ir-regolamenti għall-baħħara (il-Bulgarija, l-Estonja, il-Finlandja, il-Polonja, l-Isvezja) jew it-trasport fuq il-baħar (l-Ungerija) u/jew taħt strumenti speċifiċi (il-Ġermanja, Franza, Malta, il-Polonja, Spanja, il-Litwanja). Fi Stati Membri oħra, il-leġiżlazzjoni ġenerali tax-xogħol tapplika mingħajr ebda speċifiċità għalihom (l-Awstrija, ir-Repubblika Ċeka, is-Slovakkja u s-Slovenja). Din is-sitwazzjoni ma toħloqx kunflitt mad-Direttiva sakemm il-leġiżlazzjoni applikabbli tiggarantixxi mill-inqas l-istess livell ta’ protezzjoni bħall-Artikolu 21 tad-Direttiva. Ħmistax-il Stat Membru użaw il-liġi biex jittrasponu d-Direttiva, u pajjiż wieħed biss uża dispożizzjonijiet amministrattivi (id-Danimarka). L-Awstrija u l-Italja biss użaw ftehimiet kollettivi (madankollu, jidher li l-leġiżlazzjoni ġenerali tal-ħin tax-xogħol tkompli tapplika b’mod sussidjarju). F’bosta Stati Membri, il-ftehimiet kollettivi fis-settur tas-sajd ma jeżistux jew mhumiex tas-soltu. 5. Il-kriterju tal-ħin massimu tax-xogħol u/jew tal-ħin ta’ mistrieħ minimu (l-Artikolu 21.2 – 21.4) Skont l-Artikolu 21.2, l-għażla biex jiġi limitat il-ħin massimu tax-xogħol u biex jiġi impost mistrieħ minimu f’perjodu ta’ referenza tista' biss tiġi eżerċitata fi ħdan il-limiti tat-tieni subparagrafu tal-Artikolu 21(1) (ara hawn fuq). Franza, l-Isvezja u l-Portugall enfasizzaw problemi prattiċi fl-istima u l-monitoraġġ tal-ħin tax-xogħol reali abbord, kif ukoll il-possibbiltà li jiġu evitati l-limiti faċilment. Fid-dawl ta’ dan, huma jistqarru li fil-prattika huwa diffiċli ħafna li jiġi applikat perjodu ta’ referenza ta’ 12-il xahar propost mid-Direttiva. Sabiex tingħeleb din id-diffikultà, il-liġi Franċiża tipproponi bħala soluzzjoni alternattiva limitu annwali ta’ 225 jum fuq il-baħar[9], minflok limitu ta’ 48 siegħa ta’ ħin tax-xogħol fuq perjodu ta’ referenza ta’ mhux aktar minn sena. L-Artikoli 21.2 u 21.3 tad-Direttiva jagħtu lill-Istati Membri għażla li jew jillimitaw is-sigħat tax-xogħol jew jistabbilixxu perjodi minimi ta’ mistrieħ f’perjodu ta’ referenza speċifiku. L-Artikolu 21.4 jillimita aktar il-possibbiltà li jitqassmu s-sigħat ta’ mistrieħ f’aktar minn żewġ perjodi u jistabbilixxi limitu ta’ massimu 14-il siegħa bejn żewġ perjodi konsekuttivi ta’ mistrieħ. Il-maġġoranza tal-Istati Membri jiddefinixxu l-perjodi minimi ta’ mistrieħ jew bħala l-uniku kriterju (id-Danimarka, il-Finlandja, Franza, Malta, il-Pajjiżi l-Baxxi u l-Isvezja) jew flimkien ma' ħin tax-xogħol limitat (l-Awstrija, il-Bulgarija, il-Ġermanja, Spanja, l-Ungerija, il-Litwanja, il-Portugall, il-Greċja). Fid-Danimarka, il-ħin massimu tax-xogħol normalment jiġi rregolat permezz ta’ ftehimiet kollettivi jew kuntratti tal-impjieg individwali, filwaqt li l-perjodi minimi ta’ mistrieħ huma stabbiliti permezz tal-leġiżlazzjoni. Il-pajjiżi kollha li rrappurtaw bl-użu tal-perjodu ta' mistrieħ bħala kriterju esklussiv għall-ħaddiema fuq l-SFVs għandhom leġiżlazzjoni speċifika li tapplika għas-sajjieda (jew il-baħħara u s-sajjieda). Mhux dejjem jintuża perjodu ta’ mistrieħ minn dawn il-pajjiżi bħala kriterju fil-leġiżlazzjoni ġenerali tal-ħin tax-xogħol, li tapplika għall-ħaddiema f’xogħol ieħor. Il-Pajjiżi l-Baxxi jqisu li l-kriterju tal-mistrieħ minimu huwa “ l-aktar xieraq għas-sistemi tax-xogħol fl-industrija tas-sajd ”. Fil-Ġermanja, anke jekk jintużaw iż-żewġ kriterji, ftehim kollettiv jista’ jipprevedi, taħt ċertu kundizzjonijiet, li jinqabżu s-sigħat tax-xogħol massimi iżda mhux li jonqsu l-perjodi minimi ta' mistrieħ. L-Estonja u r-Rumanija biss irrappurtaw bl-użu tal-ħin tax-xogħol massimu bħala kriterju esklussiv fir-rigward tal-ħaddiema fuq l-SFVs. Il-qbid u l-ipproċessar sussegwenti tal-prodotti huma dipendenti ħafna fuq ir-restrizzjonijiet meteoroloġiċi u tekniċi li mhux dejjem jistgħu jitbassru relatati mat-tħaddim tat-tagħmir tas-sajd u s-sigurtà marittima. Dan jiġġustifika sejħa għall-flessibbiltà tal-ħin tax-xogħol espressa mill-imsieħba soċjali. Ġie wkoll rrappurtat li f’xi sitwazzjonijiet, is-sigħat tax-xogħol jinqabżu fil-prattika (il-Ġermanja). Għandu jiġi enfasizzat li l-ILO 188 juża l-ħin minimu ta’ mistrieħ bħala l-uniku kriterju li jillimita l-ħin tax-xogħol tal-ħaddiema fuq l-SFVs[10]. Franza, il-Polonja u d-Danimarka rreferu għal dan il-fatt fit-tweġibiet tagħhom għall-konsultazzjoni. Franza biss irrappurtat problemi prattiċi bl-applikazzjoni tal-Artikolu 21.4. Hija pproponiet li tiġi permessa suddiviżjoni ulterjuri tal-perjodi ta’ mistrieħ ta’ sitt sigħat bħala soluzzjoni possibbli, li tista’ biss tiġi implimentata permezz ta’ ftehimiet kollettivi. 6. Eċċezzjonijiet (l-Artikolu 21.5 – 21.6) Skont l-Artikolu 21.5 tad-Direttiva, l-Istati Membri jistgħu jippermettu eċċezzjonijiet għal-limiti stipulati fit-tieni subparagrafu tal-paragrafu 1 u fil-paragrafi 3 u 4. Għandhom jiġu ssodisfati żewġ rekwiżiti sabiex isir dan: (i) l-eċċezzjonijiet għandhom ikunu konformi mal-prinċipji ġenerali tal-protezzjoni tas-saħħa u s-sigurtà; u (ii) jistgħu jsiru biss għal raġunijiet oġġettivi jew tekniċi jew għal raġunijiet li jikkonċernaw l-organizzazzjoni tax-xogħol. Għandu jkun hemm raġuni speċifika u l-eċċezzjoni għandha tkun propozjonali magħha. L-istess Artikolu jirrakkomanda li tali eċċezzjonijiet jistgħu jagħtu lok għal "perjodi ta’ liv aktar frekwenti jew itwal jew l-għoti ta’ liv kompensatorju”. Ħames Stati Membri rrappurtaw li ma użawx l-għażla tal-eċċezzjonijiet (l-Awstrija, l-Estonja, il-Finlandja, il-Portugall u r-Rumanija). Id-Danimarka, il-Ġermanja, Franza u l-Polonja jippermettu l-eċċezzjonijiet marbuta mal-kundizzjonijiet tas-sajd jew tal-ipproċessar tal-ħut (meta vapur ikun direttament involut f'attivitajiet tas-sajd u/jew jaħdem fit-territorji tas-sajd). Mistrieħ kompensatorju huwa previst f’dawn il-każijiet (ħlief fil-Polonja). Fi Stati Membri oħra, jingħataw eċċezzjonijiet f’medda kbira ta’ sitwazzjonijiet differenti mhux marbuta direttament mas-sajd jew mal-ipproċessar tal-ħut. Fil-każijiet kollha, dawn jitqiesu bħala permanenti mill-Istati Membri li jagħtuhom, u x’aktarx ma jitneħħewx f’terminu qasir għal medju. Xi eżempji huma msemmija fil-qosor hawn taħt. Fil-Pajjiżi l-Baxxi, l-eċċezzjoni hija ratione personae u tapplika għall-kaptani u l-persunal ta’ ġestjoni u ta’ sostenn fuq l-SFVs. F’Malta, l-eċċezzjoni tirreferi għas-sajd mill-kosta, iżda l-impatt tagħha huwa limitat minħabba l-fatt li s-sajjieda kollha f’Malta jaħdmu għal rashom. Il-leġiżlazzjoni Spanjola tippermetti f’termini ġenerali għal tnaqqis tal-ħin ta’ mistrieħ fuq il-bastimenti tas-sajd. Mhuma pprovduti l-ebda raġunijiet speċifiċi. Barra minn hekk, id-dispożizzjoni tidher li tissostitwixxi r-regola ġenerali li tirregola l-bastimenti tas-sajd aktar milli tikkostitwixxi eċċezzjoni li tapplika taħt ċerti ċirkostanzi definiti b’mod strett. Il-Bulgarija tapplika lis-settur tas-sajd il-leġiżlazzjoni ġenerali tagħha li tirregola s-sahra. Il-ħin tax-xogħol permess taħt din il-leġiżlazzjoni jista’ f’ċerti każijiet jaqbeż il-limiti stabbiliti mid-Direttiva. Madankollu, huwa stabbilit limitu annwali tas-sahra (150 siegħa) u ċ-ċirkustanzi li taħthom huwa permess huma definiti b'mod strett. Ġeneralment, l-eċċezzjonijiet jiġu introdotti bil-liġi. Madankollu, f’xi Stati Membri (pereżempju il-Ġermanja, l-Ungerija jew l-Isvezja), jistgħu wkoll jiġu introdotti permezz ta’ ftehimiet kollettivi. L-Artikolu 21.6 jikkoċerna d-dritt tal-kaptan ta' SFV li jeħtieġ li ħaddiema abbord iwettqu kwalunkwe sigħat ta' xogħol meħtieġa għas-sigurtà immedjata tal-bastiment, ta' persuni abbord jew tal-merkanzija, jew sabiex jagħtu għajnuna lil xi bastimenti jew persuni oħra li jkunu f’sitwazzjoni ta’ periklu fil-baħar. Ma ġiet irrappurtata l-ebda problema rigward l-applikazzjoni ta’ din id-dispożizzjoni. 7. Liv annwali (l-Artikolu 21.7) L-Artikolu 7 tad-Direttiva jikkonċerna l-intitolament għal-liv annwali u jkopri l-ħaddiema fuq l-SFVs. L-uniku regolament speċifiku li japplika biss għall-ħaddiema fuq l-SFVs jinsab fl-Artikolu 21.7, li jippermetti lill-Istati Membri jistipulaw li l-ħaddiema fuq l-SFVs li mhumiex permessi li jaħdmu f’perjodu speċifiku ta’ aktar minn xahar tas-sena kalendarja għandhom jieħdu l-liv annwali matul dan il-perjodu. Tnax-il Stat Membru stqarrew li ma użawx din l-għażla (l-Awstrija, il-Bulgarija, id-Danimarka, Spanja, l-Estonja, il-Finlandja, Franza, il-Ġermanja, l-Ungerija, il-Pajjizi l-Baxxi, il-Polonja u l-Portugall). Malta u r-Rumanija biss stqarrew li użaw id-dispożizzjoni. Madankollu, f’Malta, l-impatt prattiku tagħha huwa insinifikanti minħabba li s-sajjieda kollha jaħdmu għal rashom. 8. Id-dispożizzjonijiet ġenerali tad-Direttiva li japplikaw għall-ħaddiema fuq l-SFVs (b’mod partikolari, ix-xogħol ta’ billejl) L-Artikolu 21.1 jeskludi l-applikazzjoni tal-Artikolu 8 dwar it-“Tul tax-xogħol ta’ billejl” tad-Direttiva għall-ħaddiema fuq l-SFVs. L-Artikoli 9 u 11 (dwar il-valutazzjoni tas-saħħa u t-trasferiment għax-xogħol ta’ matul il-ġurnata, il-garanzija għax-xogħol matul il-lejl u n-notifika tal-użu regolari ta’ ħaddiema ta’ billejl) jibqgħu japplikaw għalihom. Għalhekk huwa meħtieġ li jiġi vvalutat jekk regolament speċifiku tat-tul tax-xogħol ta’ billejl imwettaq minn ħaddiema ta’ billejl fuq l-SFVs huwiex ġustifikat. Għadd ta’ Stati Membri ddeċidew li japplikaw il-leġiżlazzjoni ġenerali tagħhom fir-rigward tax-xogħol ta’ billejl għall-ħaddiema fuq l-SFVs (Spanja, il-Portugall, ir-Rumanija, il-Bulgarija, il-Finlandja, l-Ungerija, il-Pajjiżi l-Baxxi), anke jekk xi Stati Membri għandhom leġiżlazzjoni speċifika li tirregola aspetti oħra tal-ħin tax-xogħol fuq l-SFVs. Stati Membri oħra stqarrew li ma kien hemm l-abda indikazzjoni ta’ effetti mhux mixtieqa tan-nuqqas attwali ta’ regolazzjoni rigward it-tul tax-xogħol ta’ billejl fuq is-saħħa u s-sigurtà tal-ħaddiema (il-Ġermanja, il-Litwanja). Xi metodi tas-sajd jeħtieġu ħidma matul il-lejl. Il-Polonja stqarret li d-dispożizzjonijiet aktar stretti fuq ix-xogħol ta’ billejl fuq l-SFVs “ikunu opposti bis-saħħa mill-ħaddiema innifishom”. Fl-aħħar nett, ir-Renju Unit jindika li s-sajjieda huma kaċċaturi u ġabbara u ma jkunx prattiku jekk jiġu ristretti l-attivitajiet tagħhom bil-qafas konvenzjonali applikat għall-ħaddiema bbażati fuq l-art fir-rigward tax-xogħol ta’ billejl. Ġie enfasizzat li jkun ġustifikat jekk wieħed jiffoka fuq is-superviżjoni medika tas-sajjieda li jissejħu biex jaħdmu billejl (Franza). Anke jekk xi metodi tas-sajd jirrikjedu xogħol matul il-lejl, il-ħaddiema fuq l-SFVs mhux dejjem jistgħu jitqiesu bħala ”ħaddiema ta' billejl” f’termini tal-Artikolu 2.4 tad-Direttiva, li jeħtieġ li ċertu proporzjon ta’ ħin tax-xogħol jitwettaq matul il-lejl. Għandu jiġi nnutat li japplikaw regoli speċifiċi għall-ħaddiema żgħażagħ skont id-Direttiva 94/33/KE[11]. 9. Valutazzjoni ġenerali L-Istati Membri u l-imsieħba soċjali li ġew ikkonsultati mill-Kummissjoni ntalbu li jagħtu l-valutazzjoni globali tagħhom tal-Artikolu 21 tad-Direttiva, filwaqt li jistqarru b’mod partikolari jekk id-dispożizzjonijiet tiegħu humiex xierqa, b’mod partikolari f'dak li għandu x’jaqsam mas-saħħa u s-sigurtà. Il-konklużjonijiet ewlenin huma miġbura fil-qosor hawn taħt: 1. Id-dispożizzjonijiet speċjali fir-rigward tal-ħaddiema fuq l-SFVs li jinsabu fl-Artikolu 21 tad-Direttiva għandhom jibqgħu japplikaw. L-Artikolu tqies xieraq minn 12-il Stat Membru u l-imsieħba soċjali kienu favur ħafna li jinżamm regolament speċifiku dwar il-ħaddiema fuq l-SFVs. Madankollu, l-imsieħba soċjali stqarrew li “ l-limitazzjonijiet ċari stabbiliti fl-Artikolu 21 ta’ din id-Direttiva dwar il-ħaddiema fuq il-bastimenti tas-sajd għandhom jitqiesu xierqa ”. 2. Għalkemm mhux l-Istati Membri kollha stqarrew il-pożizzjoni tagħhom, disa’ indikaw li jqisu l-ambitu personali attwali ta’ applikazzjoni tad-Direttiva bħala xieraq. 3. Xi Stati Membri qajmu xi dubji dwar jekk il-kriterju tal-ħin massimu tax-xogħol kienx xieraq, fid-dawl tax-xejriet ta' xogħol partikolari fl-industrija tas-sajd u d-diffikultà ta' kontroll u infurzar. Id-diffikultà biex jiġu stabbiliti b’mod preċiż il-ħinijiet tax-xogħol reali abbord titqies bħala l-problema ta’ spezzjoni l-aktar frekwenti. Barra minn hekk, l-ispezzjoni normalment titwettaq fil-portijiet biss. Skont xi Stati Membri, il-monitoraġġ tal-perjodi ta' mistrieħ huwa inqas diffiċli biex jitwettaq fil-prattika. 4. Il-konformità mas-sitt sigħat mingħajr waqfien tal-pawsi tqajjem problemi prattiċi f’xi Stati Membri. 5. Huwa ġeneralment aċċettat li l-Artikolu 8 dwar it-tul tax-xogħol ta’ billejl ma għandux japplika għall-ħaddiema fuq l-SFVs. Il-leġiżlazzjoni speċifika li tkopri t-tul tax-xogħol ta’ billejl tal-ħaddiema fuq l-SFVs ma tqisitx ġustifikata lanqas. 6. L-ambitu għall-għoti ta’ esklużjonijiet mix-xejriet ġenerali tal-ħin tax-xogħol stabbiliti għall-ħaddiema fuq l-SFVs tqies bħala mekkaniżmu meħtieġ ta' flessibbiltà. 10. Konklużjonijiet 7. B’rispett sħiħ għall-awtonomija tal-imsieħba soċjali, il-Kummissjoni se tkompli ssegwi l-proċess ta’ negozjati fir-rigward tal-inkorporazzjoni tal-aspetti tal-ILO 188 fil-liġi tal-UE permezz ta’ ftehim tal-imsieħba soċjali sabiex tidentifika, b’kooperazzjoni mill-qrib mal-imsieħba soċjali, kwalunkwe qasam potenzjali li fih l-azzjoni tal-UE hija meħtieġa jew ġustifikata. Hija se torbot kwalunkwe azzjoni bħal din mar-reviżjoni attwali tad-Direttiva. 8. Bħala riżultat tal-konsultazzjoni, il-Kummissjoni identifikat għadd ta’ oqsma li jirrikjedu attenzjoni ulterjuri. Dawn huma: 9. Is-sitwazzjoni ta’ dawk li jaħdmu għal rashom, li normalment jaħdmu fuq bastimenti żgħar u li ta’ spiss ikunu sajjieda bis-sehem, xieraq li tingħata attenzjoni partikolari, b’mod partikolari fil-kuntest tar-ratifika u l-implimentazzjoni tal-ILO 188 mill-Istati Membri. 10. L-informazzjoni pprovduta mill-Istati Membri mhijiex biżżejjed biex wieħed jiżgura jekk il-perjodu ta’ referenza li ma jaqbiżx it-12-il xahar imsemmi fit-tieni subparagrafu tal-Artikolu 21.1 ikunx dejjem provdut u rispettat. 11. L-ILO 188 jirreferi biss għall-mistrieħ minimu bħala kriterju biex jillimita l-ħin tax-xogħol, filwaqt li d-Direttiva tippermetti l-użu alternattiv ta’ mistrieħ minimu jew ħin massimu tax-xogħol. Għalhekk l-Istati Membri jistgħu jew jimplimentaw il-kriterju tal-mistrieħ minimu biss jew kemm il-ħin massimu tax-xogħol kif ukoll il-mistrieħ minimu sabiex jikkonformaw maż-żewġ strumenti. Din is-soluzzjoni hija kompatibbli ma’ din id-Direttiva, sakemm id-dispożizzjonijiet ta’ din tal-aħħar li huma aktar favorevoli għall-ħaddiema jkunu rispettati. Id-dritt għal perjodi mingħajr waqfien ta’ mistrieħ huwa partikolarment importanti (billi ma teżisti l-ebda dispożizzjoni simili fl-ILO 188) u għandu jiġi rispettat. 12. Għandha tingħata attenzjoni speċjali għas-superviżjoni medika tal-baħħara li qed jaħdmu f'perjodi ta' billejl. 13. F’każ wieħed (Spanja) l-eċċezzjoni mir-regoli tal-ħin tax-xogħol mhijiex ġustifikata fl-ebda waħda miċ-ċirkostanzi elenkata fl-Artikolu 21.5. L-eċċezzjonijiet għandhom ikunu proporzjonali maċ-ċirkostanzi li jiġġustifikawhom u ma għandhomx ikopru l-ambitu sħiħ tad-dispożizzjoni. Il-Kummissjoni se tagħti attenzjoni partikolari li tivverifika li l-użu tal-eċċezzjonijiet mogħtija skont l-Artikolu 21.5 tad-Direttiva jirrispetta dawn il-prinċipji. 14. F’kuntest aktar wiesa', il-Kummissjoni tinnota li l-għan ewlieni tal-istrateġija Komunitarja 2007-2012[12] għas-saħħa u s-sigurtà fuq il-post tax-xogħol, sostnuta mir-Riżoluzzjoni tal-Kunsill tal-25 ta' Ġunju 2007[13], jibqa' t-titjib kontinwu tal-kundizzjonijiet tax-xogħol, l-aktar permezz ta' tnaqqis imdaqqas fl-inċidenti fuq ix-xogħol u l-mard okkupazzjonali. Sabiex jinkiseb dan l-għan, l-implimentazzjoni korretta u effettiva tal-leġiżlazzjoni tal-UE dwar is-saħħa u s-sigurtà għandha tiġi infurzata filwaqt li jiġu sostnuti l-SMEs, b’mod partikolari f’setturi ta’ “riskju għoli”, bħall-bini, l-agrikoltura, is-sajd u t-trasport. Għal dan l-iskop, il-Kummissjoni, permezz tal-programm il-ġdid PROGRESS u b’kooperazzjoni mal-Kumitat Konsultattiv, bħalissa qed tħejji gwidi prattiċi mhux vinkolanti dwar l-applikazzjoni korretta tad-Direttivi, b’mod partikolari fis-settur tas-sajd (għall-bastimenti li huma twal inqas minn 15-il metru). [1] ĠU L 299, 18.11.2003, p. 9–19. [2] 25 Stat Membru wieġbu (il-Belġju u l-Irlanda ma taw l-ebda tweġiba). Ir-Repubblika Ċeka u s-Slovakkja ma ttrasponewx l-Artikolu 21 billi t-tħaddim tal-SFVs mhuwiex permess taħt il-bnadar tagħhom. Il-Lussemburgu ma għandu l-ebda SFV irreġistrata taħt il-bandiera tiegħu. L-imsieħba soċjali li ġew ikkonsultati (l-ETF, l-Europeche) ressqu tweġiba konġunta. [3] 2010/321/: Id-Deċiżjoni tal-Kunsill tas-7 ta’ Ġunju 2010 li tawtorizza lill-Istati Membri biex jirratifikaw, fl-interess tal-Unjoni, il-Konvenzjoni dwar ix-Xogħol fis-Sajd, 2007, tal-Organizzazzjoni Internazzjonali tax-Xogħol (Konvenzjoni Nru 188) [4] Skont l-Artikolu 155.2 tat-TFUE. [5] Il-Kummissjoni Ewropea, Il-Politika Komuni tas-Sajd f’Ċifri, Edizzjoni 2010 [6] Is-sistema tradizzjonali ta' ħlas fl-industrija tas-sajd hija l-qsim tal-qabda jew il-qsim tad-dħul nieqes l-ispejjeż; jew sistema ta' sehem flimkien mal-paga (sors: ILO: Fishermen’s conditions of work and life, Geneva, Doc. CFI/4/1988/1 ). Sabiex jimmassimizzaw is-sehem tagħhom tad-dħul, is-sajjieda joperaw bl-anqas membri tal-ekwipaġġ possibbli. [7] COM(2009) 599 finali. [8] Spanja għandha figura legali ibrida interessanti li tissejjaħ “ħaddiema għal rashom li huma ekonomikament dipendenti”. Din hija karatterizzata minn rabta prattikament esklussiva lill-klijent. Il-liġi tipprevedi serje ta’ drittijiet speċifiċi bħal pereżempju perjodi ta’ mistrieħ jew garanziji mat-taħsira tal-kuntratt. [9] Il-limitu ta’ 225 jum fuq il-baħar huwa meqjus mid-dokumenti ta’ tħejjija għall-att Franċiż bħala ekwivalenti ta’ 35 siegħa kull ġimgħa, li huwa l-ħin tax-xogħol legali fi Franza. Hemm l-għażla ta’ deroga sa 250 siegħa fuq il-baħar, ekwivalenti għal 48 siegħa kull ġimgħa. [10] Dan imur kontra l-Konvenzjoni dwar ix-Xogħol Marittimu, 2006, li żżomm l-alternattiva bejn il-ħin massimu tax-xogħol u l-mistrieħ minimu bħala l-kriterju li jirrigwardja l-ħin tax-xogħol tal-baħħara. [11] L-implimentazzjoni prattika tagħha ġiet analizzata reċentement mill-Kummissjoni fir-Rapport (SEC (2010) 1339). [12] Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Socjali Ewropew u lill-Kumitat tar-Regjuni – Intejbu l-kwalità u l-produttività fuq ix-xoghol: Strateġija Komunitarja 2007- 2012 għas-saħħa u s-siġurtà fuq il-post tax-xogħol, [COM(2007) 62 finali tal-21 ta' Frar 2007]. [13] Riżoluzzjoni tal-Kunsill tal-25 ta' Ġunju 2007 dwar strateġija Komunitarja ġdida dwar is-saħħa u s-siġurtà fuq ix-xogħol (2007-2012), ĠU C 145, 30.06.2007, p. 1.